SCC ทุ่ม 886 ลบ.เข้าถือ “คอนิเมก” สัดส่วน 75% เสริมแกร่งธุรกิจบรรจุภัณฑ์ครบวงจร
SCC ทุ่ม 886 ลบ.เข้าถือ “คอนิเมก” สัดส่วน 75% เสริมแกร่งธุรกิจบรรจุภัณฑ์ครบวงจร
21 พ.ย. 2560

บริษัทปูนซิเมนต์ไทย จำกัด (มหาชน) หรือ SCC เปิดเผยว่า บริษัท เอสซีจีพี-ที พลาสติกส์ จำกัด หรือ เอสซีจีพี-ที ได้เข้าซื้อหุ้นร้อยละ 75 ของหุ้นที่ออกจำหน่ายแล้วทั้งหมดของ บริษัทคอนิเมก จำกัด หรือ คอนิเมก คิดเป็นมูลค่ากิจการประมาณ 886 ล้านบาท โดยกลุ่มผู้ถือหุ้นเดิมยังคงถือหุ้นส่วนที่เหลือร้อยละ 25
ทั้งนี้ เอสซีจีพี-ที เป็นบริษัทย่อยที่ถือหุ้นทั้งหมดโดยบริษัทเอสซีจี แพคเกจจิ้ง จำกัด (มหาชน) หรือ เอสซีจี แพคเกจจิ้ง ซึ่งเป็นบริษัทย่อยที่ SCC ถือหุ้นประมาณร้อยละ 99 และเป็นหนึ่งในสามกลุ่มธุรกิจหลักของเอสซีจี โดย คอนิเมก เป็นผู้ผลิตชั้นนำของประเทศไทยในด้าน Rigid plastic packaging ซึ่งรวมถึงขวดพลาสติกที่ทำมาจาก HDPE หลอดบรรจุภัณฑ์พลาสติก ฝา มีโรงงานตั้งอยู่ที่ จ.สมุทรปราการ
อีกทั้งมีกลุ่มลูกค้าหลักเป็นผู้ผลิตเครื่องสำอาง เวชภัณฑ์ สินค้าอุปโภคบริโภค และของเหลวอุตสาหกรรม ทั้งภายในและต่างประเทศ ในปี 2559 คอนิเมกมียอดขายประมาณ 870 ล้านบาท และสินทรัพย์รวมทั้งหมดประมาณ 835 ล้านบาท
โดยการเข้าซื้อหุ้นในกิจการของคอนิเมกแสดงให้เห็นถึงความมุ่งมั่นของเอสซีจี แพคเกจจิ้งในการเป็นผู้นำด้านบรรจุภัณฑ์แบบครบวงจรในภูมิภาคอาเซียน และจะช่วยเพิ่มศักยภาพของเอสซีจี แพคเกจจิ้งในการตอบสนองต่อความต้องการบรรจุภัณฑ์ที่มีหลากหลายรูปแบบของลูกค้า รวมทั้งเป็นการเพิ่มสัดส่วนการขายในกลุ่มลูกค้าที่ต้องการบรรจุภัณฑ์ระดับพรีเมียม เช่น อุตสาหกรรมเครื่องสำอาง
ทั้งนี้ โครงการลงทุนดังกล่าวเป็นการได้มาซึ่งสินทรัพย์ โดยมีขนาดของรายการเท่ากับร้อยละ 0.17 ของมูลค่าของสินทรัพย์รวมตามงบการเงินรวมของ SCC สิ้นสุด ณ วันที่ 30 กันยายน 2560 และเมื่อรวมกับรายการได้มาซึ่งสินทรัพย์ที่เกิดขึ้นในระหว่าง 6 เดือนก่อนวันที่มีการเข้าทำรายการนี้จะเท่ากับ 33.74
อย่างไรก็ตาม รายการนี้ไม่เข้าข่ายที่จะต้องรายงานสารสนเทศ เนื่องจาก SCC ได้รายงานสารสนเทศการได้มาซึ่งสินทรัพย์ที่มีมูลค่าสูงกว่าร้อยละ 15 แต่ต่ำกว่าร้อยละ 50 ของสินทรัพย์รวมของ SCC ให้ตลาดหลักทรัพย์ฯ ทราบเมื่อวันที่ 19 ก.ค.60 และได้จัดส่งหนังสือแจ้งให้ผู้ถือหุ้นทราบเรียบร้อยแล้ว ทั้งนี้รายการดังกล่าวไม่ใช่รายการที่เกี่ยวโยงกัน